11. novembril kogunesid Ajutise Valitsuse liikmed Johan Kukk, Ferdinand Peterson, Jaan Poska ja Jaan Raamot ning veel mõned rahvusmeelsed poliitikud minister Petersoni korterisse (dok 65). Nõupidamisel otsustati taastada Ajutise Valitsuse ja kohalike omavalitsuste tegevus, kutsuda kokku Maanõukogu vanematekogu ning  asendada baltisaksa vabatahtlik relvaorganisatsioon Bürgerwehr Eesti Kaitse Liiduga. Samas koostati üleskutse «Eesti Ajutine Valitsus Eestimaa rahvastele» (dok 66). Üleskutses anti teada, et Ajutine Valitsus on taasalustanud oma ülesannete täitmist, lubati kutsuda kokku Maanõukogu ja alustada ettevalmistusi Asutava Kogu valimisteks ning kutsuti rahvast säilitama külma verd.